Hondegevegte: 17 skuldig bevindArgieffoto: NDBV Sewentien mans is vandeesweek in die Nigel-streekhof in Gauteng skuldig bevind vir hul betrokkenheid by hondegevegte. Die Nasionale Dierebeskermingsvereniging (NDBV) het die skuldigbevinding verwelkom en gesê hondegevegte is ŉ hoogs onwettige, afwykende, kriminele aktiwiteit. Die skuldigbevinding spruit uit ŉ ondersoek wat in November 2013 deur die NDBV van stapel gestuur is. Die NDBV het gereageer op inligting van ŉ georganiseerde hondegeveg wat in Tsakane in Ekurhuleni gehou is. Dit het tot die inhegtenisneming van die 17 verdagtes gelei. Die NDBV het ook 14 erg beseerde honde in hul sorg geneem. “Die landdros het in sy uitspraak verskeie gapings in die beskuldigdes se getuies en weergawes van die gevegte uitgewys wat teenstrydig was met dié van die staat se getuies. Die landdros het gesê die staatsgetuies se weergawes was logies, duidelik, bondig, eerlik en verantwoordelik. Die landdros het verklaar hy beskou hondegevegte as ŉ baie siek vorm van vermaak,” het Wendy Willson, senior inspekteur en ondersoekbeampte van die NDBV, ná die uitspraak gesê. Sy het gesê die NDBV is dankbaar dat die kriminele skuldig bevind is vir hul deelname aan hondegevegte. Willson het die oorwinning as ŉ baanbrekersaak beskryf en wat as geregtigheid dien vir die honde wat die slagoffers van dié misdryf is. “Dit was vier uitdagende jare met verskeie uitdagings om die saak te finaliseer, maar ons het dit gedoen.” Die verdagtes sal op 18 April gevonnis word.